บินถี่
หลังจากที่ ซีไอเอ็มบี กรุ๊ป ควบรวมกับ ธนาคารอาร์เอชบี และมาเลเซีย บิลดิ้ง โซไซตี้ ทำให้ตอนนี้ประชุมแผนธุรกิจในภูมิภาคกันบ๊อย...บ่อย
24 ต.ค. 2557

หลังจากที่ ซีไอเอ็มบี กรุ๊ป ควบรวมกับ ธนาคารอาร์เอชบี และมาเลเซีย บิลดิ้ง โซไซตี้ ทำให้ตอนนี้ประชุมแผนธุรกิจในภูมิภาคกันบ๊อย...บ่อย
แน่นอนว่า ธนาคารซีไอเอ็มบี ไทย ก็ต้องส่งผู้บริหารบินไปกัวลาลัมเปอร์ เพื่อเข้าร่วมเสนอแผนต่อที่ประชุมใหญ่ด้วย
ทำให้ช่วงนี้ซีอีโอใหญ่หายหน้าหายตาจากสื่อ เช่นเดียวกับ “พี่บ๊อบ” ณรงค์ชัย ว่องธนะวิโมกษ์ รองกรรมการผู้จัดการใหญ่ สายกลยุทธ์และการเงิน ที่อยู่ติดเมืองไทยน้อยมาก
“พี่บ๊อบ” เล่าว่า 2 เดือนนี้ ต้องบินไปบินมาถึง 9 ทริป จันทร์ไปมาเลย์ อังคารไปอินโดนีเซีย ขอกลับมานอนไทยวันพุธ พฤหัสบดีไปมาเลย์อีกรอบ ประชุมกับกรุ๊ปวันศุกร์และเสาร์
แต่เมื่อถามถึงแผนที่ซีไอเอ็มบี กรุ๊ป ตั้งเป้าให้ซีไอเอ็มบี ไทย สร้างรายได้คิดเป็น 10% ของกรุ๊ป ตอนนี้ชัดเจนแล้วว่า “ทำไม่ได้”
ก็ตอนนี้ได้แค่ 5% พอกำลังจะเร่งมือ กรุ๊ปดันไปควบรวมกับอีก 2 แบงก์จนใหญ่กว่าเดิม สัดส่วนของไทยและลาวเลยลดลงไปอีก อย่างไรเสีย ก็ยังตั้งความหวังกับไทยพอสมควร เพราะเป็นประเทศจีดีพีใหญ่อันดับ 2 ของอาเซียน 
แต่พี่บ๊อบฝากบอกว่า “ขอปาดเหงื่อแป๊บ!”